PMIndiaData/PMIndiaSum huggingface dataset:
प्रधानमंत्री ने अफगानिस्तान के मुख्य अधिशासी, डॉ. अब्दुल्ला अब्दुल्ला से मुलाकात की

प्रधानमंत्री श्री नरेन्द्र मोदी ने आज दोपहर अफगानिस्तान के मुख्य अधिशासी, डॉ. अब्दुल्ला अब्दुल्ला से मुलाकात की। प्रधानमंत्री ने दो दिवसीय कार्य संबंधी यात्रा पर भारत आए डॉ. अब्दुल्ला का स्वागत किया। दोनों नेताओं ने भारत और अफगानिस्तान के बीच की बहुमुखी रणनीतिक साझेदारी की शक्ति और आंतरिकता की पुष्टि की। उन्होंने नई दिल्ली में आयोजित द्विपक्षीय सामरिक साझेदारी परिषद की बैठक के दौरान, हाल ही में की गई एक नई विकास साझेदारी की घोषणा के माध्यम से त्वरित सहयोग का स्वागत किया। उन्होंने द्विपक्षीय आर्थिक और विकास सहयोग बढ़ाने और इसके प्रचुर अवसरों पर चर्चा की। अब्दुल्ला ने अफगानिस्तान के बुनियादी ढांचे के विकास और क्षमता निर्माण में भारत द्वारा अफगानिस्तान का सतत समर्थन किए जाने की सराहना व्यक्त की। प्रधानमंत्री ने शांतिपूर्ण, एकजुट, समृद्ध, समावेशी और लोकतांत्रिक अफगानिस्तान के निर्माण के प्रयासों में अफगानिस्तान को पूर्ण समर्थन देने की भारत की प्रतिबद्धता दोहराई। दोनों नेताओं ने अफगानिस्तान और विस्तारित क्षेत्र के सुरक्षा पर्यावरण पर विचार विमर्श किया और इस संदर्भ में, निकट समन्वय और सहयोग जारी रखने पर सहमति व्यक्त की। बैठक के अंत में दोनों नेताओं की उपस्थिति में पुलिस प्रशिक्षण और विकास पर तकनीकी सहयोग के लिए समझौता ज्ञापन का आदान-प्रदान किया गया। प्रधानमंत्री ने डॉ अब्दुल्ला द्वारा भेंट की गई अफगान के शिल्पकार द्वारा बनाए गए मोज़ाइक चित्र की काफी प्रशंसा की।
प्रधानमंत्री ने भारत-जापान बिजनेस लीडर्स फोरम को संबोधित किया

प्रधानमंत्री श्री नरेन्द्र मोदी और जापान के प्रधानमंत्री श्री शिंजो अबे ने आज नई दिल्ली में भारत-जापान बिजनेस लीडर्स फोरम को संबोधित किया। इस मौके पर प्रधानमंत्री ने जोर देकर कहा कि वह चाहते हैं कि भारत और जापान साथ-साथ आगे बढ़ें। दोनों देश न सिर्फ हाई स्पीड ट्रेन के क्षेत्र में आगे बढ़ें बल्कि वे हाई स्पीड ग्रोथ (उच्च विकास दर) के लिए एक साथ कदम उठाएं। प्रधानमंत्री ने पिछले साल की अपनी जापान यात्रा को याद किया और जापान की ओर से भारत में 35 अरब डॉलर के निवेश प्रतिबद्धता की भी याद दिलाई। उन्होंने कहा कि उस समय निवेश की इतनी बड़ी राशि ने सभी ने चौंकाया था। लेकिन आज बहुत ही कम समय में इस दिशा में अकल्पनीय प्रगति हुई है और जापान के निवेश की रूप-रेखा धरातल पर दिखने लगी है। श्री नरेन्द्र मोदी ने कहा कि मेक इन इंडिया मिशन मोड में चलने वाली प्रक्रिया है। यह कार्यक्रम सिर्फ भारत में बल्कि जापान में भी इसी मोड में चल रहा है। उन्होंने कहा कि पिछले साल नीतिगत प्रयोग के तौर पर शुरू हुआ जापान प्लस अभियान भी काफी अच्छा चल रहा है। प्रधानमंत्री ने हाल में भारत और जापान के कुछ आर्थिक संकेतकों का जिक्र किया और कहा कि ये काफी प्रोत्साहित करने वाले हैं। खास कर ऐसे समय में जब वैश्विक अर्थव्यवस्था अच्छा प्रदर्शन नहीं कर रही हो। प्रधानमंत्री ने कहा कि इसमें कोई शक नहीं है कि भारत संभावनाओं की धरती है। उन्होंने याद दिलाया कि जापान भारत के कई आर्थिक मोड़ों का हिस्सा रहा है। उन्होंने इस संबंध में मारुति कार और डीएफसी (डेडिकेटेड फ्रेट कॉरिडोर) का जिक्र किया।
प्रधानमंत्री ने ‘8 साल के सुशासन’ की मुख्य बातें साझा की

प्रधानमंत्री श्री नरेन्द्र मोदी ने पिछले 8 वर्षों के दौरान देश के शासन में किए गए विभिन्न पहलों और सुधारों के बारे में अपनी वेबसाइट (narendramodi.in) और माईगॉव से लेख और ट्वीट थ्रेड साझा किए हैं। ये लेख और ट्वीट थ्रेड; आत्मनिर्भर भारत के विभिन्न आयामों, शासन का लोक-केंद्रित और मानवीय दृष्टिकोण, रक्षा क्षेत्र के सुधार और गरीब-समर्थक शासन को बढ़ावा देने के प्रयासों से संबंधित हैं। ट्वीट्स की एक श्रृंखला में, प्रधानमंत्री ने कहा: “130 करोड़ भारतीयों ने फैसला किया है कि वे भारत को आत्मानिर्भर बनाएंगे। आत्मनिर्भरता पर हमारा जोर, वैश्विक समृद्धि में योगदान करने की दृष्टि से प्रेरित है। #8YearsOfSushasan” “हमारी सरकार एक ऐसी सरकार है, जो प्रत्येक भारतीय का ध्यान रखती है और उसके लिए चिंतित रहती है। हम लोक-केंद्रित और मानवीय दृष्टिकोण से प्रेरित हैं। #8YearsOfSushasan” “नमो ऐप पर यह लेख स्वदेशीकरण पर ध्यान केंद्रित करने, रक्षा गलियारों का निर्माण करने, रक्षा निर्यात को बढ़ावा देने आदि के साथ-साथ रक्षा क्षेत्र में हुए सुधारों की एक श्रृंखला का वर्णन करता है। #8YearsOfSushasan” "सबका साथ, सबका विकास, सबका विश्वास और सबका प्रयास" के मंत्र से प्रेरित होकर हमारी सरकार ने लोक-समर्थक शासन को बढ़ावा देने के लिए कई प्रयास किए हैं, जो गरीबों, युवाओं, किसानों, महिलाओं और वंचित समुदाय की मदद करते हैं। #8YearsOfSushasan”
प्रधानमंत्री ने नेपाल के राष्ट्रपति डॉ. राम बरन यादव से मुलाकात की

प्रधानमंत्री श्री नरेंद्र मोदी ने आज नेपाल के राष्ट्रपति डॉ. राम बरन यादव से मुलाकात की। नेपाल के राष्ट्रपति ने दो दिन की यात्रा के दौरान नेपाल के लोगों का दिल जीतने पर श्री नरेंद्र मोदी को बधाई दी। उन्होंने हाल के चुनावों में जीत पर भी प्रधानमंत्री को यह कहते हुए बधाई दी कि अब भारत के पड़ोसी देशों में भी नई उम्मीद जगी है। उन्होंने कहा कि ऐसी आकांक्षाएं हैं कि विकास की गति न सिर्फ भारत में बल्कि सार्क क्षेत्र के सभी देशों में तेज होगी। राष्ट्रपति राम बरन यादव ने संविधान सभा में और नेपाल के प्रधानमंत्री श्री सुशील कुमार कोईराला की ओर से आयोजित भोज के दौरान प्रधानमंत्री के भाषण की सराहना की। उन्होंने कहा कि दोनों भाषण असाधारण थे और भारत एवं नेपाल की मैत्री के नए युग का महत्व दर्शाते हैं। नेपाल के राष्ट्रपति ने कहा कि प्रधानमंत्री नरेंद्र मोदी ने नेपाल की जनता का दिल जीता है। उन्होंने कहा कि इस दौरे के साथ नेपाल में विकास की नई आस जगी है। राष्ट्रपति ने कहा कि नेपाल सरकार देश के विकास के लिए भारत की सहायता के प्रति आशावान है। राष्ट्रपति श्री राम बरन यादव ने कहा कि नेपाल नेपाल प्रभुता सम्पन्न राष्ट्र है जो अब अपना संविधान लिख रहा है। प्रधानमंत्री श्री नरेंद्र मोदी ने कहा कि पिछले दो दिनों में नेपाल की जनता ने जो प्यार और स्नेह दिया उसके बारे में वे आश्चर्यचकित हैं। उन्होंने दुहराया कि भारत नेपाल की प्रभुसत्ता का आर करता है और उसके विकास में सहायता करने का इच्छुक है। उन्होंने कहा कि भारत लोकतांत्रिक गणराज्य है और नेपाल अब ऐसा ही होने के लिए प्रतिबद्ध है। उन्होंने कहा कि हथियार त्यागने और शांतिपूर्ण, लोकतांत्रिक ढंग से आगे बढ़ने के लिए नेपाल का संविधान दुनिया को नया संदेश देगा। प्रधानमंत्री ने उस प्यार के लिए धन्यवाद दिया जो उन्हें अपनी यात्रा के दौरान मिला। राष्ट्रपति राम बरन यादव ने बाद में प्रधानमंत्री नरेंद्र मोदी और भारतीय शिष्टमंडल को भोज दिया।
प्रधानमंत्री ने शहरी बुनियादी ढांचे की परियोजनाओं का शिलान्यास किया; कल्याणकारी योजनाओं के लाभार्थियों द्वारा उठाए गए अनुभवों को साझा किया; जयपुर में सार्वजनिक बैठक को संबोधित किया

प्रधानमंत्री श्री नरेन्द्र मोदी ने आज जयपुर में सार्वजनिक बैठक को संबोधित किया। उन्होंने राजस्थान के लिए 13 शहरी बुनियादी ढांचे की परियोजनाओं की शिलान्यास पट्टिका का अनावरण किया। उसके बाद, उन्होंने भारत सरकार एवं राजस्थान की कल्याणकारी योजनाओं के चुने हुए लाभार्थियों द्वारा उठाए गए अनुभवों की एक श्रव्य-दृश्य प्रस्तुति का अवलोकन किया। इस प्रस्तुति को राजस्थान की मुख्यमंत्री श्रीमती वसुंधरा राजे द्वारा संचालित किया गया। इन योजनाओं में कई अन्य योजनाओं के अतिरिक्त, प्रधानमंत्री उज्जवला योजना, प्रधानमंत्री मुद्रा योजना और प्रधानमंत्री आवास योजनाएं आदि शामिल थीं। एक विशाल एवं उत्साही जनसमूह को संबोधित करते हुए, प्रधानमंत्री ने कहा कि आज वह स्वयं इसका अनुभव कर रहे हैं कि राजस्थान किस प्रकार आगंतुकों का स्वागत करता है। उन्होंने कहा कि आगंतुक उस प्रगति की वास्तविक तस्वीर देख सकते हैं जो राज्य ने पिछले कुछ वर्षों में हासिल की है। उन्होंने राजस्थान को साहस की भूमि करार दिया। उन्होंने कहा कि चाहे प्रकृति के साथ सामंजस्य रखना हो, या अपने राष्ट्र की रक्षा करनी हो, राजस्थान ने हमेशा रास्ता दिखाया है। राजस्थान की मुख्यमंत्री श्रीमती वसुंधरा राजे की सराहना करते हुए, प्रधानमंत्री ने कहा कि उन्होंने राज्य में कार्य संस्कृति में बदलाव ला दिया है। उन्होंने कहा कि केंद्र सरकार और राजस्थान की सरकार राज्य की प्रगति के लिए एक साथ मिल कर कार्य कर रहे हैं। उन्होंने कहा कि लाभार्थियों, जो आज की प्रस्तुति में शामिल थे, की प्रसन्नता आज यहां उपस्थित जनसमूह के समक्ष स्पष्ट थी। प्रधानमंत्री ने विस्तारपूर्वक बताया कि किस प्रकार केंद्र सरकार किसानों के कल्याण के लिए कार्य कर रही है। उन्होंने वर्तमान खरीफ मौसम के लिए घोषित, विभिन्न फसलों के लिए न्यूनतम समर्थन मूल्य में वृ़िद्ध किए जाने की भी चर्चा की। प्रधानमंत्री ने स्वच्छ भारत मिशन, जन धन योजना, प्रधानमंत्री आवास योजना, उज्जवला योजना, प्रधानमंत्री मुद्रा योजना और सौभाग्य योजना सहित राजस्थान में केंद्र सरकार की विभिन्न योजनाओं की प्रगति का भी उल्लेख किया। इसका उल्लेख करते हुए कि अगले वर्ष राजस्थान 70 वर्ष पूरे कर लेगा, प्रधानमंत्री ने एक विकसित राजस्थान के सृजन की प्रतिबद्धता फिर से दुहराने की अपील की, जो नया भारत के निर्माण में एक महत्वपूर्ण भूमिका निभाएगी।
कैबिनेट ने भूटान स्थित पुनतसंगछू-II पनबिजली परियोजना के संशोधित लागत अनुमान को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने भूटान में क्रियान्वित की जा रही 1020 मेगावाट की पुनतसंगछू-II पनबिजली परियोजना (एचईपी) के लिए 7290.62 करोड़ रुपये के संशोधित लागत अनुमान को अपनी मंजूरी दे दी है। मौजूदा समय में इस परियोजना के लिए कुल लागत वृद्धि 3512.82 करोड़ रुपये है। इस परियोजना के तहत अधिशेष बिजली भारत को मुहैया कराई जाएगी और इसके साथ ही देश में बिजली की उपलब्‍धता बढ़ जाएगी। इतना ही नहीं, इससे परियोजनाओं का कार्य बगैर किसी बाधा के आगे बढ़ सकेगा। पृष्‍ठभूमि: पुनतसंगछू-II पनबिजली परियोजना के क्रियान्‍वयन के लिए भारत और भूटान के बीच अप्रैल, 2010 में 3777.8 करोड़ रुपये की मंजूर लागत (मार्च 2009 का मूल्‍य स्‍तर) के साथ द्विपक्षीय समझौते पर हस्‍ताक्षर किये गये थे। इसके लिए भारत सरकार द्वारा 30 फीसदी अनुदान और 10 फीसदी वार्षिक ब्‍याज पर 70 फीसदी कर्ज के रूप में वित्‍त पोषण किया गया है, जिसे 30 समान अर्द्ध-वार्षिक किस्‍तों में वापस अदा किया जाएगा। इस परियोजना की लागत कई कारणों से बढ़ गई है। मार्च 2009 से लेकर मार्च 2015 के बीच दर्ज की गई महंगाई, सतह पावर हाउस को बदलकर भूमिगत पावर हाउस किया जाना, क्षमता को 990 मेगावाट से बढ़ाकर 1020 मेगावाट किया जाना, भूटान के राष्‍ट्रीय पारेषण ग्रिड मास्‍टर प्‍लान की वजह से अतिरिक्‍त आवश्‍यकताएं और परियोजना के दौरान प्रतिकूल भूगर्भीय हालात का सामना करना इन कारणों में शामिल हैं।
प्रधानमंत्री ने आयुष्मान भारत के तहत स्वास्थ्य बीमा कार्यक्रम के शुरूआती तैयारियों की समीक्षा की

प्रधानमंत्री श्री नरेन्द्र मोदी ने आज आयुष्मान भारत के तहत स्वास्थ्य बीमा कार्यक्रम के शुरूआत की तैयारियों का जायजा लिया। इस योजना के तहत प्रत्येक परिवार को 5 लाख रुपये तक स्वास्थ्य बीमा प्रदान किया जायेगा। इसके तहत 10 करोड़ से अधिक गरीब और कमजोर परिवारों को लाने का लक्ष्य रखा गया है। स्वास्थ्य एवं परिवार कल्याण मंत्रालय, नीति आयोग और प्रधानमंत्री कार्यालय (पीएमओ) के शीर्ष अधिकारियों ने राज्यों में तैयारियों और योजना से जुड़े तकनीकी आधारभूत संरचना के विकास सहित विभिन्न पहलुओं से प्रधानमंत्री को अवगत कराया। अम्बेडकर जयंती के अवसर पर अप्रैल में प्रधानमंत्री ने छत्तीसगढ़ के बीजापुर जिले में आयुष्मान भारत के तहत पहले ‘स्वास्थ्य एवं कल्याण केंद्र’ का उद्घाटन किया था।
मंत्रिमंडल ने चिकित्‍सा की परम्‍परागत पद्धतियों और होम्‍योपैथी के क्षेत्र में भारत तथा बोलिविया के बीच सहयोग के लिए हुए समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने चिकित्सा की परम्परागत पद्धतियों और होम्योपैथी के क्षेत्र में भारत और बोलिविया के बीच सहयोग के लिए हुए समझौता ज्ञापन को पूर्वव्‍यापी मंजूरी दे दी है। समझौता ज्ञापन पर बोलिविया में मार्च 2019 पर हस्‍ताक्षर किए गए थे। प्रभाव : समझौता ज्ञापन चिकित्‍सा की परम्‍परागत पद्धतियों और होम्‍योपैथी को बढ़ावा देने के लिए दोनों देशों के बीच सहयोग की रूपरेखा तैयार करेगा और यह दोनों देशों के लिए लाभकारी सिद्ध होगा। इससे बोलिविया में चिकित्‍सा की परम्‍परागत पद्धतियों और होम्‍योपैथी को बढ़ावा देने के साथ-साथ उसका प्रचार-प्रसार होगा तथा बोलिविया में आयुष (आयुर्वेद, योग, यूनानी, सिद्ध और होम्‍योपैथी) के महत्‍व को बढ़ावा मिलेगा। समझौता ज्ञापन चिकित्‍सकों और वैज्ञानिकों को प्रशिक्षण देने के लिए सहयोगपूर्ण अनुसंधान करने के उद्देश्‍य से विशेषज्ञों के आदान-प्रदान की सुविधा को बढ़ाएगा,जिससे औषधि विकास और चिकित्‍सा की परम्‍परागत पद्धतियों में नये अविष्‍कार किए जा सकेंगे।
प्रधानमंत्री ने रशियन में ट्वीट करके रूसी राष्ट्रपति पुतिन का स्वागत किया

प्रधानमंत्री श्री नरेन्‍द्र मोदी ने रशियन भाषा में ट्वीट करके रूसी राष्ट्रपति पुतिन का स्वागत किया है। प्रधानमंत्री ने कहा है, “राष्ट्रपति पुतिन का भारत में स्वागत करते हुए प्रसन्नता हो रही है। यह यात्रा भारत और रूस के द्विपक्षीय संबधों को ‘नई ऊंचाइयों’ पर ले जाएगी। भारत और रूस के लोगों के बीच काफी मजबूत संबंध हैं। दोनों देश अच्छे और मुश्किल समय में हमेशा एक दूसरे के साथ खड़े रहे हैं। समय बदल गया है, लेकिन हमारी मित्रता में कोई बदलाव नहीं आया है। अब हम इस संबंध को अगले स्तर पर ले जाना चाहते हैं और यह यात्रा उस दिशा में एक कदम है।”
संसद के बजट सत्र के दूसरे चरण की शुरूआत से पहले प्रधानमंत्री का मीडिया वक्तव्य

स्‍वागत है साथियों आप सबका। संसद सत्र में बीच के एकविराम के बाद फिर से सब लोग एक बार बैठे हैं। प्रमुखता से बजट की बारीकी से चर्चा होगी।मुझे विश्‍वास है कि संवाद का स्‍तर, चर्चा का स्‍तर बहुत ही ऊपर जाएगा। देश के गरीबों के लिए काम आने वाली बातों पर ध्‍यान केंद्रित करने वाला संवाद होगा। हमारी यह भी आशा है कि जीएसटी में भी एक ब्रेक थ्रू हो और होने की संभावना का कारण यह भी है कि सभी राज्‍यों का बहुत ही सकारात्‍मक सहयोग रहा है। सभी राजनीतिक दलों का भी बहुत सकारात्‍मक सहयोग रहा है। लोकतांत्रिक तरीके से व्‍यापक चर्चाएं करते-करते कुछ नतीजों पर सहमति से हम लोग आगे बढ़े। इसके कारण जीएसटी इस सत्र में पूर्ण हो जाए, उस दिशा में भी प्रयास है और सबका सहयोग रहेगा। मैं फिर एक बार आप सबका बहुत-बहुत धन्‍यवाद करता हूं।
प्रधानमंत्री 6 मई को ‘जीतो कनेक्ट 2022’  के उद्घाटन सत्र को संबोधित करेंगे

प्रधानमंत्री श्री नरेन्द्र मोदी 6 मई, 2022 को सुबह 10:30 बजे वीडियो कॉन्फ्रेंसिंग के माध्यम से जैन अंतरराष्ट्रीय व्यापार संगठन के ‘जीतो कनेक्ट 2022’ के उद्घाटन सत्र को संबोधित करेंगे। जैन अंतरराष्ट्रीय व्यापार संगठन (जीतो) दुनिया भर में जैनियों को जोड़ने वाला एक वैश्विक संगठन है। जीतो कनेक्ट आपसी नेटवर्किंग एवं व्यक्तिगत बातचीत का एक अवसर प्रदान करते हुए व्यापार और उद्योग जगत की मदद करने का एक प्रयास है। ‘जीतो कनेक्ट 2022’ पुणे के गंगाधाम एनेक्स में 6 से 8 मई तक आयोजित किया जाने वाला एक तीन-दिवसीय कार्यक्रम है और इसमें व्यापार एवं अर्थव्यवस्था से संबंधित विविध मुद्दों पर कई सत्र शामिल होंगे।
प्रधानमंत्री ने बच्चों को राष्ट्रीय वीरता पुरस्कार प्रदान किए

प्रधानमंत्री श्री नरेन्द्र मोदी ने आज 25 बच्चों को राष्ट्रीय वीरता पुरस्कार प्रदान किए। पुरस्कार विजेताओं और उनके अभिभावकों को बधाई देते हुए प्रधानमंत्री ने कहा कि हाजिर दिमाग, त्वरित सोच, नि:स्वार्थ दृढ़ संकल्प और संकट में फंसे साथि‍यों के लिए संवेदनशीलता इन बच्चों के अदम्य साहस के सर्वाधि‍क महत्वपूर्ण तत्व थे। प्रधानमंत्री ने यह भी कहा कि पुरस्कार विजेताओं के लिए यह समझना जरूरी है कि बहादुरी का यह कृत्य ही अपने आप में एक ध्येय नहीं बन जाना चाहिए। उन्होंने कहा कि जीवन को विकास पथ पर आगे ले जाने का प्रयास निरंतर जारी रहना चाहिए और बच्चों को अपने कैरियर के विकास पर सदा ध्यान देना चाहिए एवं उन्हें अपनी सर्वोत्तम क्षमताओं के अनुरूप समाज सेवा करने के लिए निरंतर तत्पर रहना चाहिए। प्रधानमंत्री ने कहा कि आज उन्होंने एक पुस्तक – लाइफ प्रोग्रेसन ऑफ आईसीसीडब्ल्यू नेशनल ब्रेवरी अवार्डीज – का विमोचन किया है, जिसमें इन पहलुओं को छुआ गया है। महिला एवं बाल विकास मंत्री श्रीमती मेनका गांधी इस अवसर पर उपस्थित थीं। राष्ट्रीय वीरता पुरस्कार योजना का शुभारंभ आईसीसीडब्ल्यू – भारतीय बाल कल्याण परिषद – द्वारा बहादुर बच्चों के उत्कृष्ट वीरतापूर्ण कार्यों एवं सराहनीय सेवा को प्रोत्साहन देने और अन्य बच्चों को ऐसे अदम्य साहस के कार्य करने के लिए प्रेरित करने हेतु किया गया था।
ब्रिटेन में प्रधानमंत्री के कार्यक्रम-13 नवम्‍बर, 2015

प्रधानमंत्री श्री नरेन्द्र मोदी ने चैकर्स में सुबह ब्रिटेन के प्रधानमंत्री डेविड कैमरून से मुलाकात की। उन्होंने ओक का एक पौधा लगाया और दोनों नेताओं ने उपहारों का आदान-प्रदान किया। प्रधानमंत्री श्री नरेन्द्र मोदी और ब्रिटेन के प्रधानमंत्री श्री डेविड कैमरून ने ब्रिटेन-भारत सीईओ फोरम में भी भाग लिया। अपने संबोधन में प्रधानमंत्री कैमरून ने प्रधानमंत्री मोदी के विज़न का संदर्भ देते हुए भारत में बदलाव की अभिलाषा का उल्लेख किया। प्रधानमंत्री श्री नरेन्द्र मोदी ने दोनों देशों के बीच ऐतिहासिक और समपूरक संबंधों पर चर्चा की। उन्होंने कहा दोनों देशों के बीच के संबंधों में आर्थिक समझौते बेहद महत्वपूर्ण घटक हैं। उन्होंने केन्द्र सरकार की ‘मेक इन इंडिया’ जैसी पहलों का उल्लेख किया और बुनियादी ढांचे, विभिन्न क्षेत्रों में प्रत्यक्ष विदेशी निवेश की राह खोलने, 2002 तक 50 मिलियन नए आवासों की वचनबद्धता और अक्षय ऊर्जा की क्षमता को 175 गीगावाट तक पहुंचाने जैसी प्रतिबद्धताओँ पर जोर दिया। उन्होंने कहा कि ब्रिटिश कंपनियों के द्वारा भारत में निवेश दोनों देशों के लिए लाभदायक साझेदारी होगी। महारानी ने प्रधानमंत्री श्री मोदी के लिए दोपहर के भोजन के लिए मेज़बानी की। बैठक के दौरान उपहारों का आदान-प्रदान भी किया गया। प्रधानमंत्री श्री नरेन्द्र मोदी ने कहा भारत की विशाल विविधता इसकी विशेषता, गर्व और शक्ति है। लंदन के वेंबले स्टेडियम में ब्रिटिश-भारतीय समुदाय की एक विशाल जनसभा को संबोधित करते हुए प्रधानमंत्री ने सिख समुदाय के महान योगदान और भारत की सूफी परंपरा पर अपने विचार रखे। उन्होंने कल लंदन में सिख समुदाय के साथ हुई अपनी बैठक का भी स्मरण करते हुए कहा कि उन्होंने सिख समुदाय के दर्द को साझा किया, उनकी समस्याओं को समझा और वह उन्हें हल करने की दिशा में काम कर रहे हैं। भारत के बारे में अपने दृष्टिकोण का उल्लेख करते हुए एक घंटे से अधिक समय तक दिए गए अपने संबोधन में प्रधानमंत्री ने राजस्थान के अलवर जिले के इमरान खान को याद किया जिसने करीब 50 शिक्षा एप्स बनाकर उनका निःशुल्क वितरण किया। उन्होंने हरियाणा के सरपंच को भी याद किया जिन्होंने ‘सेल्फी विद डॉटर’ अर्थात बेटी के साथ सेल्फी अभियान के माध्यम से उनके बेटी बचाओ बेटी पढ़ाओ कार्यक्रम पर सकारात्मक प्रतिक्रिया दी, जो अंतर्राष्ट्रीय रूप से सफल अभियान बन चुका है। उऩ्होंने कहा कि भारत के लिए उनकी अभिकल्पना के कारण वह भारत के उज्जवल भविष्य के प्रति सुनिश्चित हैं, जहां भारत के इमरान खान ने शिक्षा एप्स को बनाकर उनका निःशुल्क वितरण किया और सरपंच ने बेटी के साथ सेल्फी जैसी सकारात्मक भावनाओं को प्रसारित किया। प्रधानमंत्री ने कहा कि भारत में ऐसे असंख्य लोग हैं। प्रधानमंत्री ने कहा कि दुनिया के सभी प्रमुख धर्म भारत में मौजूद हैं और बड़ी संख्या में हैं। उन्होंने कहा कि भारतीय मूल के लोग इन मूल्यों को जहां कहीं भी जाते हैं अपने साथ लेकर जाते हैं और इसीलिए वे भारत के महान दूत हैं। प्रधानमंत्री ने अपनी सरकार की अब तक की पहलों खासतौर पर स्वच्छ भारत और स्वच्छ ऊर्जा, भारतीय नागरिकों के जीवन में बदलाव पर भी विचार व्यक्त किए। उन्होंने कहा कि प्रचुर मात्रा में सौर विकरण होने के कारण भारत वैश्विक सौर संबंधों का नेतृत्व करेगा और सौर ऊर्जा उत्पादन के मितव्ययी लक्ष्यों को आगे बढ़ाएगा।
प्रधानमंत्री ने प्रसिद्ध गमाका प्रतिपादक और पद्म श्री पुरस्कार से सम्मानित एच.आर. केशव मूर्ति के निधन पर शोक व्यक्त किया

प्रधानमंत्री श्री नरेन्द्र मोदी ने प्रसिद्ध गमाका प्रतिपादक और पद्म श्री पुरस्कार से सम्मानित एच.आर केशव मूर्ति के निधन पर गहरा दुःख व्यक्त किया है। प्रधानमंत्री ने ट्वीट किया; “हम श्री एच.आर. केशव मूर्ति को गमाका को लोकप्रिय बनाने और कर्नाटक की अनूठी संस्कृति का जश्न मनाने के उनके प्रयासों के लिए हमेशा याद रखेंगे। उन्हें कई छात्रों को उनकी प्रेरक सलाह के लिए भी याद किया जाएगा। उनके निधन से दुःख हुआ। मेरी संवेदनाएं उनके परिवार और प्रशंसकों के साथ है। ओम शांति।”
प्रधानमंत्री से मध्य एशियाई देशों के विदेश मंत्रियों ने मुलाकात की

प्रधानमंत्री श्री नरेन्द्र मोदी से कजाकिस्तान, किर्गिज गणराज्य, ताजिकिस्तान, तुर्कमेनिस्तान और उज्बेकिस्तान के विदेश मंत्रियों ने 20 दिसंबर, 2021 को मुलाकात की। मध्य एशियाई देशों के विदेश मंत्री भारत-मध्य एशिया संवाद की तीसरी बैठक में भाग लेने के लिए नई दिल्ली की यात्रा पर हैं। मध्य एशियाई देशों के विदेश मंत्रियों ने प्रधानमंत्री मोदी को अपने-अपने राष्ट्रपति के अभिवादन से अवगत कराया तथा भारत के साथ संबंधों को और मजबूत करने के लिए उनके नेतृत्व के उत्साह को रेखांकित किया। विदेश मंत्रियों ने 18-19 दिसंबर 2021 को भारतीय विदेश मंत्री की अध्यक्षता में आयोजित भारत-मध्य एशिया संवाद में हुए विचार-विमर्श के बारे में प्रधानमंत्री को जानकारी दी, जिसमें अफगानिस्तान की स्थिति समेत व्यापार और कनेक्टिविटी, विकास साझेदारी तथा क्षेत्रीय विकास पर ध्यान केंद्रित किया गया था। प्रधानमंत्री ने इस बात पर जोर दिया कि भारत मध्य एशियाई देशों के साथ अपने दीर्घकालिक संबंधों को बहुत महत्व देता है और इन देशों को अपने 'विस्तारित पड़ोस' का हिस्सा मानता है। उन्होंने मंत्रियों को इस वर्ष स्वतंत्रता की 30वीं वर्षगांठ पर बधाई दी। उन्होंने 2015 में सभी मध्य एशियाई देशों और बाद में कजाकिस्तान, उज्बेकिस्तान और किर्गिज गणराज्य की अपनी यादगार यात्राओं को स्मरण किया। प्रधानमंत्री ने इस क्षेत्र में भारतीय फिल्मों, संगीत, योग आदि की लोकप्रियता को देखते हुए भारत और मध्य एशिया के बीच सांस्कृतिक और लोगों के बीच आपसी संपर्क बनाए रखने के महत्व को रेखांकित किया। उन्होंने भारत और मध्य एशिया के बीच बढ़े हुए आर्थिक सहयोग की संभावना और इस संबंध में कनेक्टिविटी की भूमिका को भी रेखांकित किया। भारत-मध्य एशिया संवाद ने भारत और मध्य एशियाई देशों के बीच उत्कृष्ट द्विपक्षीय संबंधों को प्रोत्साहन दिया है। भारत और मध्य एशियाई देश अगले वर्ष अपने राजनयिक संबंधों की स्थापना की 30वीं वर्षगांठ मनाएंगे।
प्रधानमंत्री ने पाकिस्तान में वाघा सीमा के निकट हुए आंतकवादी हमले की निंदा की

प्रधानमंत्री श्री नरेन्द्र मोदी ने पाकिस्तान में वाघा सीमा के निकट हुए आंतकवादी हमले की निंदा की है। अपने संदेश में प्रधानमंत्री ने कहा कि, “पाकिस्तान में वाघा सीमा के निकट हुआ आंतकवादी हमला दुखद है। मैं इस कायरतापूर्ण आंतकवादी घटना की कड़ी निंदा करता हूं। मैं इस घटना में मारे गए लोगों के परिवारों के प्रति अपनी संवेदना व्यक्त करता हूं और घायलों के शीघ्र स्वास्थ्य लाभ की कामना करता हूं।”
प्रधानमंत्री ने गणतंत्र दिवस पर राष्ट्रपति ओबामा को मुख्य अतिथि होने का न्योता दिया

प्रधानमंत्री श्री नरेन्द्र मोदी ने राष्ट्रपित ओबामा को गणतंत्र दिवस पर मुख्य अतिथि होने का आमंत्रण दिया है। प्रधानमंत्री ने कहा “इस गणतंत्र दिवस के अवसर पर अपने बीच एक मित्र के होने की आशा है….. इस अवसर पर राष्ट्रपति ओबामा को मुख्य अतिथि के रूप में आमंत्रित किया है।”
प्रधानमंत्री ने महान गणितज्ञ एस रामानुजन की जयंती पर उन्हें श्रद्धांजलि अर्पित की

प्रधानमंत्री श्री नरेन्द्र मोदी ने महान गणितज्ञ एस रामानुजन की जयंती पर उन्हें श्रद्धांजलि अर्पित करते हुए कहा कि:- “गणित के क्षेत्र में स्मरणीय योगदान देने वाले प्रतिभावान एवं प्रसिद्ध गणितज्ञ एस रामानुजन की जयंती पर मैं उन्हें श्रद्धांजलि अर्पित करता हूं।”
प्रधानमंत्री ने सिंगापुर के एमेरिट्स सीनियर मिनिस्‍टर गोह चोक टोंग की अगवानी की

प्रधानमंत्री श्री नरेन्‍द्र मोदी ने आज सिंगापुर के एमेरिट्स सीनियर मिनिस्‍टर (ईएसएम) श्री गोह चोक टोंग की अगवानी की। ईएसएम गोह के साथ प्रधानमंत्री के कार्यालय के मंत्री एस ईश्‍वरन, जो गृह मामलों एवं व्‍यापार-उद्योग के लिए दूसरे मंत्री हैं, और सिंगापुर के राष्‍ट्रीय विकास के राज्‍य मंत्री श्री डेसमंड ली भी थे। प्रधानमंत्री ने ईएसएम गोह और द्विपक्षीय संबंधों को विकसित करने में उनके विशेष योगदान का स्‍मरण किया और कहा कि वह लम्‍बे समय से उनके साथ संबद्ध रहे हैं। ईएसएम गोह ने प्रधानमंत्री को चुनाव में शानदार जीत के लिए बधाई दी और भारत के आर्थिक, सामाजिक कायाकल्‍प के प्रति उनके महत्‍वाकांक्षी दृष्टिकोण की सराहना की। उन्‍होंने प्रधानमंत्री को प्रोत्‍साहित किया कि वह भारत को एक वैश्विक उत्‍पादक देश के रूप में विकसित करें और कहा कि इसके लिए कौशल विकास और अंतर्राष्‍ट्रीय मंडियों तक पहुंच जरूरी होगी। इस संदर्भ में उन्‍होंने कहा कि भारत को विशेष रूप से क्षेत्रीय व्‍यापक आर्थिक भागीदारी से जोड़ा जाना चाहिए। उन्‍होंने इस बात पर भी जोर दिया कि पूरे एशियाई क्षेत्र के लिए भारत में शांति और समृद्धि होना बहुत महत्‍वपूर्ण है। प्रधानमंत्री ने ईएसएम गोह को उन विभिन्‍न उपायों की जानकारी दी जो उनकी सरकार ने स्‍मार्ट सिटीज और शहरी केंद्रों के विकास के लिए किये हैं। प्रधानमंत्री ने कहा कि जनसंख्‍या से लाभ उठाने, लोकतंत्र और घरेलू बाजारों की बड़े पैमाने पर मांग पूरी करने से भारत एक वैश्विक उत्‍पादक देश के रूप में उभर सकेगा। उन्‍होंने कहा कि इन उपायों के बावजूद यह जरूरी होगा कि भारत अंतर्राष्‍ट्रीय समुदाय के साथ भागीदारी करे ताकि उसे आवश्‍यक जानकारी और निधियां प्राप्‍त हो सकें। इस संदर्भ में प्रधानमंत्री ने सिंगापुर के साथ भागीदारी की अपनी इच्‍छा की जानकारी दी। ईएसएम ने सुझाव दिया कि दोनों पक्षों को महत्‍वपूर्ण आर्थिक भागीदारी में प्रवेश के लिए काम करना चाहिए। ईएसएम गोह ने प्रधानमंत्री को सिंगापुर आने के लिए आमंत्रित किया। प्रधानमंत्री ने कहा कि जितनी जल्‍दी सुविधाजनक होगा, गोह सिंगापुर आने की कोशिश करेंगे। दोनों देश भारत और सिंगापुर के राष्‍ट्रपतियों की एक-दूसरे के यहां आने और स्‍वर्ण जयंती समारोह में शामिल होने के प्रति आशावान हैं।
प्रधानमंत्री ने सुश्री लता मंगेशकर के जन्मदिन पर उन्हें बधाई दी

प्रधानमंत्री श्री नरेन्द्र मोदी ने प्रसिद्ध गायिका सुश्री लता मंगेशकर को उनके जन्मदिन पर बधाई दी है। शुभकामना संदेश में प्रधानमंत्री ने कहा कि “लता दीदी के जन्मदिन पर मैं उन्हें हार्दिक शुभकामनाएं देता हूं और ईश्वर से प्रार्थना करता हूं कि वह स्वस्थ रहें और दीर्घायु हों।”